ઉકરડી પ્રસંગે વહેંચવામાં આવેલો ગોળ સ્ત્રીઓ જ ખાય છે. લોકમાન્યતા એવી છે કે ઉકરડીનો ગોળ પુરુષો ખાય તો બાયલા થાય છે. આથી ઉકરડી નોતરવા જાય ત્યારે બહેનો છોકરાંને સાથે લઈ જતી નથી. સ્ત્રીઓ ઉકરડી નોતરીને પાછી આવે ત્યાં સુધી વર કે કન્યાને બાજોઠ ઉપર હાલ્યા ચાલ્યા કે બોલ્યા વિના મૂંગામંતર ઊભા રહેવાનું હોય છે. એની પાછળની લોકમાન્યતા એવી છે કે જો વર-કન્યા બોલે તો એમની સાસુ ગુંગણી થઈ જાય છે.